Illum l-ambaxxaturi għall-UE qablu dwar il-pożizzjoni tal-Kunsill dwar l-abbozz tal-baġit tal-UE għall-2020. Ladarba tiġi adottata formalment mill-Kunsill, din ser isservi ta' mandat għall-presidenza fin-negozjati mal-Parlament Ewropew. B'kollox, il-pożizzjoni tal-Kunsill għall-baġit tas-sena d-dieħla tammonta għal €166.8 biljun f'impenji u €153.1 biljun f'pagamenti. Meta mqabbla mal-2019, din hija żieda ta' +0.6% f'impenji u +3.3% f'pagamenti. Iż-żieda fil-pagamenti tirrifletti l-aċċelerazzjoni tal-implimentazzjoni tal-programmi lejn tmiem il-qafas finanzjarju pluriennali għall-2014-2020. Din għandha tippermetti li l-impenji baġitarji jitħallsu fi żmien suffiċjenti sabiex tiġi evitata l-akkumulazzjoni ta' kontijiet pendenti, b'mod partikolari fil-politika ta' koeżjoni, fejn l-implimentazzjoni tal-programmi għadha għaddejja b'pass aċċelerat. Il-figuri maqbula huma bbażati fuq il-premessa li r-Renju Unit ser ikompli jipparteċipa bis-sħiħ fil-finanzjament u l-implimentazzjoni tal-baġit tal-UE sa tmiem l-2020. Il-baġit tas-sena d-dieħla huwa l-aħħar wieħed taħt il-qafas finanzjarju pluriennali attwali. L-istati membri jridu li jkun realistiku u adatt. Il-pożizzjoni tal-Kunsill tipprevedi livelli adegwati ta' pagamenti u finanzjament għall-oqsma ta' prijorità ewlenin, bħat-tkabbir u l-impjiegi, l-azzjoni klimatika u l-ġestjoni tal-migrazzjoni. Fl-istess waqt, hija tinkludi aġġustamenti mmirati għall-proposta tal-Kummissjoni u tħalli marġini suffiċjenti għal ħtiġijiet mhux previsti. Il-qbil li ntlaħaq illum mill-Kunsill ser ikun bażi solida għan-negozjati mal-Parlament Ewropew. Kimmo Tiilikainen, Segretarju tal-Istat, Ministeru għall-Finanzi tal-Finlandja, kap negozjatur tal-Kunsill għall-baġit tal-UE għall-2020 Appoġġ kontinwu għat-tkabbir u l-impjiegi It-tisħiħ tal-ekonomija Ewropea jibqa' prijorità ewlenija għall-istati membri. Għalhekk il-Kunsill ikompli jappoġġa t-tisħiħ tal-programmi taħt l-intestatura "Kompetittività għat-tkabbir u l-impjiegi", li tirċievi total ta' €24.0 biljun, jew +2.72% meta mqabbel mal-2019. L-akbar żidiet fil-baġit għall-2020 ikunu jikkonċernaw is-sistemi Ewropej ta' navigazzjoni bis-satellita (EGNOS u Galileo: €1.2 biljun, jew +74.75%), il-fergħa tal-enerġija tal-Faċilità Nikkollegaw l-Ewropa (€1.2 biljun, jew +24.94%) u l-Korp Ewropew ta' Solidarjetà (€166 miljun, +15.88%). F'dawn il-każijiet kollha, il-Kunsill appoġġa l-livelli ta' finanzjament proposti mill-Kummissjoni. Huma previsti wkoll żidiet għall-programmi ewlenin tal-UE Orizzont 2020 (€12.8 biljun, jew +3.73%) u Erasmus+ (€2.8 biljun, jew +2.49%), kif ukoll għal COSME, li jappoġġa l-SMEs u l-intraprenditorija, u l-Programm Ewropew għall-Iżvilupp fl-Industrija tad-Difiża, li ser jgħin biex titwitta t-triq għall-Fond Ewropew għad-Difiża għall-perjodu 2021-2027 (+7.06% u +4.08%, rispettivament). L-intestatura "Koeżjoni ekonomika, soċjali u territorjali" tieħu spinta bi +€633.6 miljun, li jirrappreżenta żieda ta' +2.23% meta mqabbel mal-2019. Oqsma ta' prijorità oħra Il-Kunsill jappoġġa wkoll it-tisħiħ tal-programm LIFE, li jipprovdi finanzjament għall-ambjent u għall-azzjoni klimatika (€580 miljun, jew +3.85%). Bħala total, kważi 20 % tal-infiq tal-baġit tal-UE jkun iddedikat għat-trattament tat-tibdil fil-klima, f'konformità mal-mira tal-UE għall-perjodu 2014-2020. Fil-qasam tal-migrazzjoni, qed jiġu bbaġitjati riżorsi addizzjonali għall-Aġenzija Ewropea għall-Gwardja tal-Fruntiera u tal-Kosta (Frontex) (€101.4 miljun, jew +32.4% meta mqabbel mal-2019) biex jiġi stabbilit korp permanenti ta' 10 000 gwardja tal-fruntieri sal-2027. Biex tissaħħaħ il-protezzjoni ċivili, qed tiġi pprovduta żieda ta' €156.2 miljun fil-finanzjament għall-Mekkaniżmu tal-Unjoni għall-Protezzjoni Ċivili li jgħin lill-istati membri jkampaw ma' diżastri naturali, teknoloġiċi u kkawżati mill-bniedem. Fir-rigward tal-azzjoni esterna fl-intestatura "Ewropa Globali", it-tnaqqis ġenerali tal-impenji meta mqabbla mal-2019 hija spjegata mit-tmiem tal-perjodu għall-impenji baġitarji relatati mal-Faċilità għar-Refuġjati fit-Turkija. Il-linji tat-Turkija tal-Istrument għall-Assistenza ta' Qabel l-Adeżjoni (IPA II) ġew aġġustati 'l isfel mill-ġdid meta mqabbel mal-programmazzjoni finanzjarja, biex jinġiebu għal-livelli tal-2019. Ġew riallokati l-fondi rilevanti, inkluż bħala appoġġ miżjud għall-Balkani tal-Punent. Limiti għan-nefqa amministrattiva Fir-rigward tan-nefqa amministrattiva, il-Kunsill ħa approċċ strett. Waqt li l-istituzzjonijiet kollha jibbenefikaw minn żieda fil-baġit annwali tagħhom għall-2020 minħabba obbligi statutorji u kuntrattwali, saru aġġustamenti lill-abbozz ta' baġit tal-Kummissjoni, b'mod partikolari biex jiġu stabbilizzati l-livelli tal-persunal. In-nefqa mhux relatata mas-salarji qed tinżamm iffriżata fil-livelli tal-2019, b'eċċezzjonijiet żgħar. Il-Kunsill huwa tal-fehma li kull ħtieġa addizzjonali fil-qasam tan-nefqa amministrattiva għandha tiġi koperta prinċipalment permezz ta' riprijoritizzazzjoni. Fit-tabella t'hawn taħt hawn ġabra fil-qosor tal-pożizzjoni tal-Kunsill*: Intestaturi tal-QFP Pożizzjoni tal-Kunsill dwar l-AB 2020 Differenza meta mqabbel mal-baġit tal-2019 (%) 1. Tkabbir intelliġenti u inklużiv 1a Kompetittività għat-tkabbir u l-impjiegi 1b Koeżjoni ekonomika, soċjali u territorjali 2 Tkabbir sostenibbli: riżorsi naturali 3 Sigurtà u ċittadinanza 4 Ewropa Globali 5 Amministrazzjoni Intestaturi tal-QFP Strumenti speċjali Riżerva ta' Għajnuna f'Emerġenza Fond Ewropew ta' Aġġustament għall-Globalizzazzjoni Fond ta' Solidarjetà tal-Unjoni Ewropea Approprjazzjonijiet totali *f'biljun €, a/i impenji, a/p pagamenti, AB: abbozz ta' baġit Passi li jmiss Il-Kunsill mistenni jadotta formalment il-pożizzjoni tiegħu dwar il-baġit tal-UE għall-2020 fil-bidu ta' Settembru. L-adozzjoni tal-pożizzjoni tal-Parlament hija skedata għat-tieni nofs ta' Ottubru. Il-pożizzjoni tal-Kunsill dwar l-abbozz ta' baġit ġenerali tal-Unjoni Ewropea għas-sena finanzjarja 2020